39. ΑΠΟΦΑΣΗ ΥΠΟΥΡΓΩΝ ΕΞΩΤΕΡΙΚΩΝ ΚΑΙ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ. 108640 της 17/31 Δεκ. 1993 (ΦΕΚ Β΄ 951) Εγκατάσταση και λειτουργίας ερασιτεχνικών σταθμών ασυρμάτου στην Ελλάδα από αλλοδαπούς αδειούχους ραδιοερασιτέχνες. Έχοντας υπόψη: α.Τις διατάξεις του άρθρ. 3 του Νομ. 1780/1988 «Τροποποίηση και συμπλήρωση του ν.δ. 1244/1972 «περί λειτουργίας ερασιτεχνικών και πειραματικών σταθμών ασυρμάτου, ειδικών ραδιοδικτύων και ιδρύσεως Υπηρεσίας Ελέγχου Ραδιοεκπομπών και άλλες διατάξεις» (ΦΕΚ 114/Α/3.6.1988). β.Τις διατάξεις του Ν.Δ. 1244/92 «περί λειτουργίας ερασιτεχνικών και πειραματικών σταθμών ασυρμάτου, ειδικών ραδιοδικτύων και ιδρύσεως Υπηρεσίας Ελέγχου Ραδιοεκπομπών» (ΦΕΚ 181/Α/16.10.1972). γ.Τις διατάξεις του Π.Δ. 271/1976 «περί λειτουργίας ερασιτεχνικών και πειραματικών σταθμών ασυρμάτου, ειδικών ραδιοδικτύων ως και οργανώσεως Υπηρεσίας Ελέγχου Ραδιοεκπομπών» (ΦΕΚ 102/Α/30.4.76). δ.Τις διατάξεις του άρθρ. 2 του Νομ. 2077/1992 «Κύρωση της συνθήκης για την Ευρωπαϊκή Ένωση και των σχετικών πρωτοκόλλων κ.λ.π.». ε.Τις διατάξεις των άρθρ. 1 και 2 του Νομ. 1338/1983 «Εφαρμογή του Κοινοτικού δικαίου (άρθρ. 2, περ. δ΄)» (ΦΕΚ 34/Α/1983). στ.Τις διατάξεις του άρθρ. 22 του Π.Δ. 147/1992 (ΦΕΚ 72/Α/1992) «Οργανισμός του Υπουργείου Μεταφορών και Επικοινωνιών». ζ.Την απόφαση 32 (ΦΕΚ 832/Β/1993) του Πρωθυπουργού περί καθορισμού αρμοδιοτήτων του Αναπληρωτή Υπουργού Εξωτερικών. η.Τη σύσταση T/R 61-01 της Ευρωπαϊκής Συνδιάσκεψης Ταχυδρομείων και Τηλεπικοινωνιών (CEPT). θ.Την αναγκαιότητα για διευκόλυνση της υπηρεσίας ραδιοερασιτέχνη στα πλαίσια της Ευρωπαϊκής Ένωσης καθώς και τη διευκόλυνση της ελεύθερης διακίνησης και της τουριστικής ανάπτυξης, αποφασίζουμε: Αδειούχοι ραδιοερασιτέχνες προερχόμενοι από χώρες - μέλη του Ευρωπαϊκού Οικονομικού χώρου (ΕΟΧ). Άρθρ.1.-1.Οι αδειούχοι ραδιοερασιτέχνες που είναι υπήκοοι χώρας μέλους του Ευρωπαϊκού Οικονομικού Χώρου (χώρες της Ευρωπαϊκής Ένωσης και Αυστρία, Σουηδία, Φινλανδία, Νορβηγία), έχουν δικαίωμα εγκατάστασης και λειτουργίας  ερασιτεχνικών σταθμών ασυρμάτου κατά τη διάρκεια της παραμονής τους στην Ελλάδα μόνο έπειτα από έκδοση σχετικής Ελληνικής αδείας ο τύπος της οποίας θα είναι σύμφωνος με τη Σύσταση T/R 61-01 της CEPT. 2.Εντούτοις, εάν ο αλλοδαπός ραδιοερασιτέχνης είναι κάτοχος ισχύουσας άδειας που έχει εκδοθεί σύμφωνα με τη Σύσταση T/R 61-01 της CEPT και τούτο δηλώνεται επί της αδείας του, δεν απαιτείται έκδοση Ελληνικής άδειας. 3.Οι αδειούχοι ραδιοερασιτέχνες που είναι υπήκοοι χώρας μέλους του Ευρωπαϊκού Οικονομικού Χώρου και θελήσουν να διαμείνουν μόνιμα στην Ελλάδα, μπορούν εφόσον επιθυμούν να λάβουν άδεια εγκατάστασης και λειτουργίας ερασιτεχνικού σταθμού ασυρμάτου, σύμφωνα με τις διατάξεις που ισχύουν για τους Έλληνες πολίτες. Αδειούχοι ραδιοερασιτέχνες προερχόμενοι από χώρες εκτός μελών του Ευρωπαϊκού Οικονομικού χώρου (ΕΟΧ). Άρθρ.2.-Οι αδειούχοι ραδιοερασιτέχνες που είναι υπήκοοι χώρας με την οποία υφίσταται ισχύουσα συμφωνία αμοιβαιότητος, έχουν δικαίωμα εγκατάστασης και λειτουργίας ερασιτεχνικών σταθμών ασυρμάτου κατά τη διάρκεια της παραμονής τους στην Ελλάδα μόνο έπειτα από έκδοση σχετικής Ελληνικής αδείας. Εάν οι ραδιοερασιτέχνες αυτοί διαμένουν στην Ελλάδα για διάστημα μεγαλύτερο των 3 μηνών, μπορούν εφόσον επιθυμούν, να λάβουν άδεια εγκατάστασης και λειτουργίας ερασιτεχνικών σταθμών ασυρμάτου σύμφωνα με τις διατάξεις που ισχύουν για τους Έλληνες πολίτες. Γενικές Διατάξεις Άρθρ.3.-1.Ο ενδιαφερόμενος αλλοδαπός ραδιοερασιτέχνης, προκειμένου να εγκαταστήσει και να λειτουργήσει ερασιτεχνικό σταθμό ασυρμάτου στην Ελλάδα, πρέπει να φροντίσει έγκαιρα για την έκδοση σχετικής Ελληνικής άδειας. Για την έκδοση της άδειας αυτής, πρέπει να καταθέσει ή να αποστείλει στη Διεύθυνση Τεχνικής και Ελέγχου Επικοινωνιών του Υ.Μ.Ε. 2 μήνες πριν την ημερομηνία εισαγωγής, εγκατάστασης και λειτουργίας του ερασιτεχνικού του σταθμού στην Ελλάδα, τα παρακάτω δικαιολογητικά (σε Ελληνική ή Αγγλική γλώσσα): α.Αίτηση στην οποία θα αναφέρει το χαρακτηριστικό του σήμα. β.Φωτοαντίγραφο της ραδιοερασιτεχνικής του άδειας. γ.Δελτίο με τα τεχνικά χαρακτηριστικά του σταθμού. Η Διεύθυνση Τεχνικής και Ελέγχου Επικοινωνιών του Υ.Μ.Ε. μπορεί να ζητά και άλλα δικαιολογητικά κατά περίπτωση (άδεια παραμονής αλλοδαπών, αντίγραφο ποινικού μητρώου προκειμένου για Έλληνες που απέκτησαν ραδιοερασιτεχνική άδεια στην αλλοδαπή κ.λ.π.). 2.Κατά την είσοδό του στη χώρα ο αλλοδαπός ραδιοερασιτέχνης πρέπει να έχει μαζί του την εκδοθείσα Ελληνική άδεια ή την άδεια της παρ. 2 του άρθρ. 1 της παρούσας Απόφασης κατά περίπτωση. Σε αντίθετη περίπτωση πρέπει να ζητήσει από τις αρμόδιες αρχές την σφράγιση των ασυρματικών συσκευών του. (Μετά τη σελ. 470,0036) Σελ. 470,0037 Τεύχος 1289-Σελ. 101 Ιδιωτικοί Σταθμοί Ασυρμάτου - Χρήση Ραδιοσυχνοτήτων 22.Ζ.δ.39 3.Η ισχύς με την οποία επιτρέπεται να εκπέμψει ο ραδιοερασιτεχνικός πομπός καθώς και οι συχνότητες λειτουργίας του σταθμού είναι οι προβλεπόμενες από την εθνική άδεια του αλλοδαπού ραδιοερασιτέχνη και πάντως δεν μπορούν να υπερβαίνουν τα όρια που προβλέπονται από την Ελληνική νομοθεσία για τις ανάλογες περιπτώσεις. 4.Σχετικά με την εκχώρηση Ελληνικών χαρακτηριστικών σημάτων κλήσης θα ισχύουν τα εξής: α.Εάν ο αλλοδαπός ραδιοερασιτέχνης πρόκειται να παραμείνει στην Ελλάδα για διάστημα μέχρι 3 ετών και λειτουργεί το σταθμό του εντός του Ελληνικού χώρου, θα χρησιμοποιεί το δικό του σήμα κλήσης μετά από το χαρακτηριστικό SV (SIERRA VICTOR). Στην περίπτωση αυτή η ισχύς της αντίστοιχης Ελληνικής άδειας θα σχετίζεται με την ημερομηνία λήξης της εθνικής ραδιοερασιτεχνικής άδειας του αλλοδαπού ραδιοερασιτέχνη. β.Εάν ο αλλοδαπός ραδιοερασιτέχνης διέμεινε στην Ελλάδα ήδη για διάστημα 3 ετών και επιθυμεί να παραμείνει μόνιμα στην Ελλάδα, θα του χορηγείται Ελληνικό σήμα κλήσης από τη σειρά SV0 (SIERRA VICTOR ZERO). Στην περίπτωση αυτή, η ισχύς της αντίστοιχης Ελληνικής άδειας δεν θα σχετίζεται πλέον με την ημερομηνία λήξης της εθνικής ραδιοερασιτεχνικής άδειας του αλλοδαπού. 67 γ.Τα Ελληνικά χαρακτηριστικά σήματα κλήσης της σειράς SV0 (SIERRA VICTOR ZERO) που έχουν εκχωρηθεί μέχρι την ημερομηνία ισχύος της απόφασης αυτής εξακολουθούν να ισχύουν. δ.Σε αλλοδαπούς ραδιοερασιτέχνες που έγκαιρα ζητούν ειδικά χαρακτηριστικά σήματα κλήσης (special call sign), η Διεύθυνση Τεχνικής και Ελέγχου Επικοινωνιών του Υ.Μ.Ε. μπορεί να χορηγεί κατά περίπτωση τέτοια σήματα από τη σειρά J4 (JULIET FOUR). 5.Η λειτουργία ραδιοερασιτεχνικού πομποδέκτη επί αεροσκάφους απαγορεύεται. 6.Ο αλλοδαπός ραδιοερασιτέχνης δεν δικαιούται να απαιτήσει προστασία ενάντια σε οποιαδήποτε παρεμβολή. 7.Οι Έλληνες υπήκοοι που κατέχουν ραδιοερασιτεχνική άδεια χώρας της αλλοδαπής μπορούν με αίτησή τους να πάρουν ελληνική άδεια με σήμα κλήσης από τη σειρά SV0. Και στην περίπτωση αυτή, η ισχύς της αντίστοιχης Ελληνικής άδειας δεν θα σχετίζεται πλέον με την ημερομηνία λήξης της αντίστοιχης ραδιοερασιτεχνικής άδειας της χώρας της αλλοδαπής. Για την έκδοση της άδειας αυτής ισχύουν οι διατάξεις των παρ. 1, 2 και 3 του παρόντος άρθρου. Σελ. 470,0038 Τεύχος 1289-Σελ. 102 Κάλυψη δαπανών - καταργούμενες διατάξεις ισχύς της απόφασης Άρθρ.4.-Από τις διατάξεις αυτής της απόφασης δεν προκαλείται δαπάνη σε βάρος του κρατικού προϋπολογισμού. Η εφαρμογή της απόφασης αυτής αρχίζει από τη δημοσίευσή της στην Εφημερίδα της Κυβερνήσεως οπότε και καταργείται η 65610/4.4.1989 κοινή απόφαση των Υπουργών Εξωτερικών και Μεταφορών και Επικοινωνιών (ΦΕΚ 241/Β/6.4.1989).

[Source: greek_legal_code_raptarchis | Tokens: 6647]